Húsgögn eins og stólar , borð og skápar eru framleidd úr mismunandi hráefnum s.s. timbri , áli , stáli , plasti o.s.fr . og geta innihaldið efni sem eru skaðleg fyrir umhverfið og heilsuna . Þessi efni geta smitast út frá sér eða gufað upp af húsgögnunum við notkun þeirra , framleiðslu og förgun . Mikið þarf af hráefnum til að búa til hluti og við það notum við mikið af auðlindum . Í einn stól þarf málm úr námu , plast unnið úr olíu og timbur úr skógi . Svo þarf að flytja efnið þangað sem það er unnið . Í verksmiðjunni eru síðan notuð ýmis konar efni til framleiðslunnar ásamt vatni , orku og eldsneyti . Húsgögn eru svo stundum galvaniseruð með nikkel eða krómi . Þau húsgögn sem eru úr plasti geta innihaldið ýmis konar íblöndunarefni og svo eru oft efni sett í textíl sem settur er á húsgögn s.s. eldtefjandi efni sem innihalda bróm . Að síðustu verðum við að nýta vel þá hluti sem við kaupum . Þegar við kaupum vörur er því gott að þekkja nokkur umhverfismerki sem veita okkur leiðbeiningar um hvaða kostur sé sá besti . Í húsgögnum er t.d. hægt að skoða vottanir eins og Svaninn en merkið staðfestir að framleiðsluferlið hefur verið tekið út og að viðurinn sem notaður er við framleiðsluna sé ræktaður á sjálfbæran hátt . Forðastu húsgögn með gervileðri sem framleitt er úr PVC-plasti með efnasambandi sem er notað m.a. til að mýkja plastefni ( enska . phthalate ) .